《雪中观梅花》
宋代·李复

破萼江梅争初吐，汉宫妙香闻百步。
耐寒蛱蝶何自来，绕花翩翩那忍去。
幽芳不载蔚宗谱，绝俗韵高吾最许。
直疑滕王百幅图，淡墨濡毫添老树。
冷蕊疏枝整复斜，倚杖时时暗香度。
惜无璧月悬中天，令渠交光映当户。
莫作醒伊一笛风，要看冰姿娇挟曙。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。